“ดาวโจนส์” ดีดคืน 500 จุด รับตัวเลขว่างงานดีเกินคาด-GDP ไตรมาส 4/63 ฟื้น
"ดาวโจนส์" ดีดคืน 500 จุด รับตัวเลขว่างงานดีเกินคาด-GDP ไตรมาส 4/63 ฟื้น
"ดาวโจนส์" ดีดคืน 500 จุด รับตัวเลขว่างงานดีเกินคาด-GDP ไตรมาส 4/63 ฟื้น
28 ม.ค. 2564

ผู้สื่อข่าวรายงานว่า ดัชนีดาวโจนส์พุ่งกว่า 500 จุดในวันนี้ หลังจากดิ่งลงอย่างหนักวานนี้ โดยตลาดได้แรงหนุนจากตัวเลขคนว่างงานในสหรัฐที่ดีกว่าคาดในสัปดาห์ที่แล้ว แม้มีการเปิดเผยว่าเศรษฐกิจสหรัฐหดตัว 3.5% ในปี 2563 ซึ่งเป็นการหดตัวรุนแรงที่สุดนับตั้งแต่ปี 2489
ล่าสุด ณ เวลา 23.10 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 30,732.05 จุด บวก 549 จุด หรือ 1.81%
ทั้งนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 67,000 ราย สู่ระดับ 847,000 รายในสัปดาห์ที่แล้ว ต่ำกว่าที่นักวิเคราะห์คาดการณ์ที่ระดับ 875,000 ราย จากระดับ 914,000 รายที่มีการรายงานในสัปดาห์ก่อนหน้านี้
ขณะที่วานนี้ดัชนีดาวโจนส์ดิ่งลงกว่า 600 จุดเมื่อคืนนี้ ทำสถิติทรุดตัวลงมากที่สุดภายในวันเดียวในรอบ 3 เดือน เนื่องจากนักลงทุนผิดหวังที่ธนาคารกลางสหรัฐ (เฟด) ไม่ได้ประกาศมาตรการใหม่ในการกระตุ้นเศรษฐกิจ แม้เฟดมีความกังวลเกี่ยวกับผลกระทบจากการแพร่ระบาดของโควิด-19
ด้านดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาด พุ่งขึ้น 62% เมื่อวานนี้ ซึ่งเป็นการทะยานขึ้นมากที่สุดในรอบ 2 ปี สู่ระดับ 37.32 ซึ่งเป็นระดับสูงสุดนับตั้งแต่เดือนต.ค.2563
ดัชนี VIX เคยพุ่งขึ้นสูงถึง 82.69 ซึ่งเป็นระดับสูงสุดเป็นประวัติการณ์ ในช่วงที่นักลงทุนแห่เทขายหุ้น ท่ามกลางการแพร่ระบาดอย่างหนักของไวรัสโควิด-19 ในปีที่แล้ว
ขณะที่กระทรวงพาณิชย์สหรัฐเปิดเผยตัวเลขประมาณการครั้งที่ 1 สำหรับผลิตภัณฑ์มวลรวมภายในประเทศ (GDP) ประจำไตรมาส 4/2563 โดยระบุว่า เศรษฐกิจสหรัฐขยายตัว 4.0% เมื่อเทียบรายไตรมาส และต่ำกว่าที่นักวิเคราะห์คาดการณ์ที่ระดับ 4.3% อย่างไรก็ดี เมื่อเทียบกับช่วงเดียวกันในปี 2562 เศรษฐกิจสหรัฐหดตัว 2.5% ในไตรมาส 4/2563 นอกจากนี้ เศรษฐกิจสหรัฐหดตัว 3.5% ในปี 2563
ทั้งนี้ เศรษฐกิจสหรัฐขยายตัว 33.4% ในไตรมาส 3/2563 ซึ่งเป็นการขยายตัวสูงเป็นประวัติการณ์นับตั้งแต่ที่สหรัฐเริ่มมีการรวบรวมข้อมูลในปี 2490 หรือกว่า 70 ปี หลังจากที่หดตัว 31.4% ในไตรมาส 2 ซึ่งเป็นการหดตัวรุนแรงเป็นประวัติการณ์ และหดตัว 5% ในไตรมาส 1 ซึ่งส่งผลให้เศรษฐกิจสหรัฐเข้าสู่ภาวะถดถอย เนื่องจากมีการหดตัว 2 ไตรมาสติดต่อกัน
สหรัฐมีการขยายตัวสูงสุดก่อนหน้านี้ที่ระดับ 16.7% โดยทำไว้ในไตรมาสแรกของปี 2493
สำหรับการขยายตัวของเศรษฐกิจสหรัฐในไตรมาส 4/2563 ได้รับแรงหนุนจากการเพิ่มขึ้นของการส่งออก และการใช้จ่ายของผู้บริโภค แม้ว่าการใช้จ่ายในภาครัฐปรับตัวลง